กลต.ดีเดย์1ม.ค.เกณฑ์ใหม่รับหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ก.ล.ต.ลั่นกลองเริ่มใช้เกณฑ์รับหลักทรัพย์แบบเปิดเผยข้อมูล 1 ม.ค. 2554 ไม่หวั่นนักลงทุนหน้าเก่าดูแลตัวเองได้ ห่วงหน้าใหม่มากกว่า 
นายวสันต์ เทียนหอม ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า เกณฑ์การรับหลักทรัพย์เปิดเผยข้อมูล (Disclosure Based) จะมีผลบังคับใช้ตั้งแต่วันที่ 1 ม.ค. 2554 เป็นต้นไป ซึ่งเชื่อว่าผู้ลงทุนที่มีบัญชีซื้อขายอยู่แล้วน่าจะใช้วิจารณญาณในการลงทุนได้ และเป็นกลุ่มที่ชอบความเสี่ยงในการลงทุน จึงไม่ค่อยห่วงกลุ่มนี้ แต่จะเป็นห่วงกลุ่มผู้ลงทุนหน้าใหม่มากกว่า ซึ่งคงจะพยายามให้ความรู้ความเข้าใจกับผู้ลงทุนอย่างต่อเนื่องในอนาคต และเป็นหนึ่งในแผนงานของ ก.ล.ต.ในปีหน้าด้วย 
สำหรับดิสโคลสเชอร์เบสนี้จะส่งเสริมให้ผู้ลงทุนเป็นผู้พิจารณาข้อมูลและตัดสินใจลงทุนด้วยตัวเอง มีทางเลือกในการลงทุนที่หลากหลายสอดคล้องกับความต้องการลงทุนภายใต้ความเสี่ยงที่ยอมรับได้ และการปรับปรุงดังกล่าวยังเอื้อต่อการพัฒนาตลาดทุนไทยให้พร้อมรองรับการเชื่อมโยงกับตลาดทุนต่างประเทศ 
นอกจากนี้ ยังเพิ่มโอกาสให้ภาคธุรกิจสามารถระดมทุนผ่านช่องทางตลาดทุนได้คล่องตัวมากขึ้น และเปิดโอกาสให้ธุรกิจที่น่าสนับสนุน เช่น พลังงานทดแทน สามารถเข้าตลาดหุ้นได้ เพราะประเด็นเรื่องธุรกิจสามารถดำเนินการได้อย่างต่อเนื่องหรือไม่ (Going Concern) จะใช้วิธีการเปิดเผยข้อมูลแทนการใช้ดุลพินิจจากสำนักงาน ก.ล.ต.
“มีบางธุรกิจผลดำเนินการไม่ดีเพราะอยู่ในช่วงก่อตั้ง และไม่ใช่จะไม่ดีตลอดไป ซึ่งอาจมีผู้ลงทุนบางกลุ่มต้องการจะเข้าไปลงทุนโดยเร็ว เพราะหวังจะได้กำไรจากส่วนต่างราคาในระดับสูง ทาง ก.ล.ต.ไม่อยากตัดโอกาสผู้ลงทุนกลุ่มนี้ เกณฑ์นี้จึงเป็นการเปิดให้บริษัทที่อยู่ระหว่างการตั้งตัว หรือมีทิศทางธุรกิจที่ดีสามารถระดมทุนได้” นายวสันต์ กล่าว
สำหรับบทลงโทษสำหรับที่ปรึกษาในการนำบริษัทจดทะเบียนการเข้าตลาดหุ้นนั้นยังคงใช้บทลงโทษเดิม ไม่มีการเปลี่ยนแปลง เพียงแต่ทางชมรมผู้ประกอบการวาณิชธนกิจได้มีการปรับปรุงมาตรฐานจรรยาบรรณให้มีความชัดเจนมากขึ้น
ด้านบริษัท เซียร์ พร็อพเพอร์ตี้ (ZEER) จะเสนอขายต่อผู้ถือหุ้นของบริษัท เอเชีย โฮเต็ล (ASIA) จำนวนไม่เกิน 18.75 ล้านหุ้น และอีกจำนวน 56.25 ล้านหุ้น ขายประชาชนทั่วไป และคาดว่าจะเข้าจดทะเบียนในตลาดหลัก ทรัพย์แห่งประเทศไทยได้ในช่วงเดือน มี.ค.เม.ย. 2554